पुण्यातील सीओईपी कोव्हिड सेंटरमध्ये आपल्या नातेवाईकाला दाखल करण्यात आल्यावर अनुभव कसा होता हे एका महिलेने नाव न सांगण्याच्या अटीवर बीबीसी मराठीला सांगितलं. 

त्या सांगतात "रविवारी वडिलांना बरं न वाटल्याने कोव्हिडची तपासणी केली. त्यानंतर बुधवारी त्यांना जम्बो कोव्हिड सेंटरमध्ये आणण्यात आलं. सुरुवातीला त्यांची एन्ट्री वेगळ्या वॉर्डमध्ये केली तर त्यांना दुसऱ्याच वॉर्डमध्ये दाखल करण्यात आलं. 

आम्ही कोव्हिड सेंटरमध्ये जाणाऱ्या काही कर्मचाऱ्यांना त्यांचा फोटो दाखवून ते कुठे आहेत हे पाहाण्यास सांगितले. त्यांचा आतील व्हिडिओ देखील आम्हाला कर्मचाऱ्यामार्फत मिळाला. 

"परंतु आज संध्याकाळी ते गेल्याचे आम्हाला सांगण्यात आलं. त्यांना योग्य उपचार मिळाले की नाही याबाबत आम्हाला काहीच सांगण्यात आले नाही. त्यांना इतर व्याधी होत्या त्याची औषधे आम्ही आत पाठवली होती ती त्यांना मिळाली की नाही हे सुद्धा आम्हाला माहीत नाही. केवळ आज दुपारी ते क्रिटिकल आहेत असं सांगण्यात आलं... आणि आता ते गेल्याचे कोव्हिड सेंटरकडून सांगण्यात येत आहे." त्या सांगतात. 

असाच एक अनुभव आणखी एका व्यक्तीला आला आहे. 

बीबीसी मराठीशी बोल... आणखी 4000 वर्णांसाठी लेख सुरू ठेवा:
ताना ती व्यक्ती म्हणाली, "आमच्या एका मित्राला या कोव्हिड सेंटरमध्ये दाखल करण्यात आलं आहे. त्यांना आधी बालेवाडी येथील कोव्हिड सेंटरमध्ये ठेवण्यात आलं होतं. त्यांना त्रास झाल्याने इथे आणण्यात आलं. 

इथे आणून आता तीन दिवस झाले आहेत परंतु त्यांची तब्येत कशी आहे?, याबाबत आम्हाला कुठलीही माहिती देण्यात आली नाही. ते आहेत की नाही हे सुद्धा आम्हाला कळायला तयार नाही. आम्ही त्यांना दुसऱ्या रुग्णालयात घेऊन जाऊ म्हटलं तरी त्यासाठी मोठी प्रोसिजर करावी लागेल असं आम्हाला सांगितलं जातंय." 

पुण्यातल्या वाढत्या रुग्णसंख्येमुळे पुणे आता पुन्हा कोरोनाचं हॉटस्पॉट झालं आहे. पुणे शहरात दररोज एक ते दीड हजार नवे कोरोनाबाधित रुग्ण आढळत आहेत. वाढत्या रुग्णसंख्येमुळे आरोग्ययंत्रणा तोकडी पडत आहे. ही वाढती रुग्णसंख्या लक्षात घेऊन पुण्यातील सीओईपी मैदानावर जम्बो कोव्हिड केअर सेंटर उभारण्यात आलं. 

त्याचं उद्घाटन मुख्यमंत्री उद्धव ठाकरे यांनी व्हीडिओ कॉन्फरन्सिंगच्या माध्यमातून 23 ऑगस्ट रोजी केलं. यावेळी उपमुख्यमंत्री अजित पवारदेखिल उपस्थित होते. 

पुण्यात उभारलेल्या जम्बो हॉस्पिटलममुळे पुण्यात वाढणाऱ्या रुग्णांना उपचार मिळतील तसेच आरोग्य यंत्रणेवरील ताण कमी होईल असं सांगण्यात आलं होतं. 

800 खाटांच्या या सेंटरमध्ये 600 खाटा या ऑक्सिजनच्या तर 200 खाटा या आयसीयुच्या आहेत. प्रत्यक्षात यातील केवळ 400 खाटाच सध्या सुरू असल्याचे समोर आले आहे. हे सेंटर चालविण्याची जबाबदारी लाईफलाईन हॉस्पिटल मॅनेजमेंट या संस्थेला देण्यात आली आहे. या सेंटरमध्ये असुविधा असल्याच्या तक्रारी रुग्णांचे नातेवाईक करत आहेत.

2 सप्टेंबरला टीव्ही 9 या वृत्तवाहिनीचे पत्रकार पांडुरंग रायकर यांना वेळेत उपचार न मिळाल्यामुळे मृत्यू झाला. या निमित्ताने पुण्यातील आरोग्य व्यवस्थेच्या प्रश्नावर पुन्हा एकदा चर्चा सुरू झाली.

पुणे जिल्ह्यातील कोव्हिड बेड्सची सद्यस्थिती 

पुण्याच्या विभागीय आयुक्त कार्यालयामार्फत विविध रुग्णालयांमध्ये उपलब्ध असलेल्या बेड्सची संख्या सर्वसामान्यांना समजण्यासाठी वेबसाईट तयार केली असून त्यावरील डॅशबोर्डवर त्याबाबतची माहिती भरण्यात येते. 

प्रत्येक रुग्णालयाने आपल्या इथे कोव्हिड रुग्णांसाठी उपलब्ध असलेल्या खाटांची माहिती भरणे अपेक्षित असते. परंतु अनेकदा ही माहिती वेळेवर अपडेट केली जात नसल्याचे समोर आलं  आहे. 

4 सप्टेंबर रोजी दुपारी 1 वाजेपर्यंत या डॅशबोर्डवर...